
Uznesenie Okresný súd Poprad v právnej veci žalobcu: A. B., bytom C. XXXX, XXX XX A. proti žalovanému: D. E., bytom F. XXX, XXX XX G., o zaplatenie 50.276,- eur s príslušenstvom, takto rozhodol: Podanie žalobcu doručené súdu dňa 23.12.2025 o d m i e t a. odôvodnenie: 1. Žalobca sa žalobou doručenou tunajšiemu súdu dňa 23.12.2025 domáhal vydania súdneho rozhodnutia, ktorým by súd uložil žalovanému povinnosť zaplatiť žalobcovi sumu vo výške 50.276,- Eur s príslušenstvom tak, ako je špecifikované v podaní: ,,Žiadam okresný súd Poprad aby vydal platobný príkaz pre D. E. z dôvodu neplatných zmlúv o poskytnutí ubytovania z roku 2018 a 2019 nakoľko budova na ul. C. XXXX nema kolaudačne rozhodnutie dodnes. Ďalej pre nevhodne zásahy do užívania bytu č. XX, H. C. XXXX A.. Žiadam aby mi bol vrátený nájom za rok 2018 24 mesiacov 240 x 10 – 2.400,eur depozit 240. Za roky 2019 až 2025 84 mesiacov 270 eur 22.680 eur. Za rok 2018 vytopenie bytu č. XX cez odpad 10 x 400 eur vytopenie cez strop 8 x 320 eur. Rok 2019 až 2025 vytopenie cez odpad 40 krát 1.600 eur cez strop 25 krát 1.000 eur. vypnutie elektriny, vody, kúrenia znehodnotenie potravín v chladničke, mrazničke 1.200 eur rok 2018. Rok 2019 rovnaky problem ako rok 2018 škoda na potravinách december 1.640 eur. vyhodenie z bytu č. XX H. C. XXXX na dobu 55 dní. Vyhodenie trvalo 55 dní čím nám s manželkou vznikli náklady za ubytovanie na deň 30 eur 1.650 eur, strava denne 65 eur x 55 dní 3.575 eur, ošatenie, hygienické potreby 850 eur. Rok 2019 vyhodenie trva od 27.11.2025 stále už 26 deň. Nájom 26 x 55 eur 1.430 eur, strava na deň 75 eur 1.950 eur, ošatenie hygienické potreby 580 eur, cestovne 26 x 22 eur 572 eur. Zhoršenie zdravotného stav rok 2018 1.600 eur, za rok 2019 manželka 1.200 ja nakoľko som zdravotný problem s ramenom a narazeny ľavý bok ktorý trva od 12.12.2019 2.500 eur. Zároveň žiadam 7 % úrok zo celkovej sumy 46.987 čo je 3.289 spolu 50.276 eur. Zároveň aby všetky súdne poplatky ktoré vzniknu bol zaviazaný uhradiť odporca E. D.. Žiadam súd aby vydal platobný príkaz pre odporcu vo výške 50.276 eur, navrhovateľ aby bol oslobodený od súdnych poplatkov a tie aby uhradil odporca E. D..“ 2. Súd uznesením č. k. 21C/101/2025 zo dňa 21.01.2025 vyzval žalobcu aby svoje podanie zo dňa 23.12.2025 opravil a doplnil tak, aby obsahovalo presné označenie žalovaného, opísanie rozhodujúcich skutočností o ktoré opiera svoje nároky a predloženie listinných dôkazov na ktoré sa odvoláva. Súd v predmetnom uznesení žalobcu poučil, že v prípade nedoplnenia podania v súlade s pokynmi a v určenej lehote súd toto podanie odmietne. Uznesenie bolo doručené žalobcovi dňa 27.01.2026. K dnešnému dňu nebolo súdu doručené doplnenie podania žalobcu. 3. Podľa § 129 ods. 3 Civilného sporového poriadku, ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať.
4. Napriek uzneseniu súdu, ktoré obsahovalo výzvu na doplnenie podania, poučenie o spôsobe, ako treba ďalej postupovať a o následkoch nesplnenia povinnosti odmietnutím podania, žalobca nedoručil súdu riadne doplnenú žalobu. V zmysle uvedených zákonných ustanovení súd podanie odmietne, ak pre vytýkané nedostatky nemôže v konaní pokračovať. Pokračovanie v konaní treba chápať ako možnosť súdu konať a rozhodovať bez zásadnejších prekážok. Takouto zásadnou prekážkou je aj nedostatok všeobecných náležitostí žaloby podľa § 127 CSP, pre ktorú súd nemôže ďalej konať. 5. Žalobca svoje podanie zo dňa 23.12.2025, doručené súdu dňa 23.12.2025, neopravil a nedoplnil v zmysle poučenia súdu. Súd na základe vyššie citovaných právnych ustanovení podanie žalobcu vo veci samej odmietol, pretože je neúplné, nezrozumiteľné, bez predloženia a označenia dôkazov preukazujúcich tvrdené skutočnosti. Zároveň žalobca neodstránil nedostatočné označenie žalovaného. Na základe uvedených nedostatkov nie je možné v konaní pokračovať, preto súd podľa § 129 ods. 3 CSP podanie odmietol. Poučenie: Proti tomuto uzneseniu je prípustné odvolanie do 15 dní odo dňa doručenia uznesenia na tunajšom súde (ust. § 357 písm. b/ Civilného sporového poriadku). V odvolaní sa má popri všeobecných náležitostiach (§ 127 Civilného sporového poriadku) uviesť, proti ktorému rozhodnutiu smeruje, v akom rozsahu sa napáda, z akých dôvodovo sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Podľa § 129 ods. 4 Civilného sporového poriadku ak sa podanie opraví alebo doplní v celom rozsahu v súlade s výzvou podľa odseku 1 najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal.

